text: Еврокомисар разкри каква част от населението на ЕС е ваксинирано | Дейли Прес
  дом Топ Еврокомисар разкри каква част от населението на ЕС е ваксинирано
  "В шест държави от ЕС ваксинираните против COVID-19 са под 55 на сто от пълнолетните и това създава заплаха за останалите европейски страни", заяви еврокомисарят по здравеопазването Стела Кириакидис.
  Тя отбеляза, че 1/3 от хората в ЕС не са ваксинирани и това трябва да се промени бързо. Ваксините са най-доброто, макар и не единственото средство срещу пандемията, посочи еврокомисарят след заседание на Съвета на ЕС.
  По нейните думи, дори само в една страна делът на имунизираните да остане нисък, това може да окаже лошо въздействие на общата здравна обстановка.
  Кириакидис уточни, че за страните със слаба ваксинация не може да се приложи еднакво решение за убеждаване на хората да се имунизират.
  Дори и ваксинирани, хората ще продължат да се заразяват и да постъпват в болница, затова работим и за осигуряването на лекарства, посочи еврокомисарят. Кириакидис съобщи, че до края на годината ЕС ще утвърди още четири лечения на новото заболяване, сред които и хапчетата на "Мерк".
  Еврокомисарят добави, че става трудно хората да бъдат убеждавани да спазват безопасно разстояние и лична хигиена, за да не се разболяват. "Това е общо усилие и отговорност на гражданите, необходими са спешни и съгласувани действия, докато науката се произнесе за щама Омикрон", добави Кириакидис.
  По нейните думи ЕС има достатъчно препарати за имунизирането на всички и за подсилващи дози ваксина. Тя призова да не се допускат големи различия в правилата в отделните държави за признаването на срока на валидност на сертификатите за ковид.